Hof hoor OVK nie wetlik verplig om adresse by te houArgieffoto Die konstitusionele hof hoor ŉ dringende aansoek deur die OVK aan om ŉ vorige besluit van die verkiesingshof ter syde te stel. Die verkiesingshof het vroeër beslis die tussenverkiesings, wat in Februarie in Potchefstroom (Tlokwe) gehou sou word, moet uitgestel word. Die hof het die OVK beveel om die fisiese adresse van mense op die kiesersrol te bevestig vir toekomstige verkiesings. Adv. Wim Trengrove, regsverteenwoordiger van die OVK, het Maandag gesê die kommissie aanvaar dit is verplig om seker te maak kiesers woon in die distrik waar hulle stem en die kommissie het nog altyd hierdie verpligting nagekom. “Maar was die OVK verplig om rekord te hou van [kiesers se] adresse? Dit is waar die verskil tussen die partye lê,” het Trengrove gesê. “Die OVK was tot 2003 nie wetlik verplig om adresse te verifieer nie en teen daardie tyd was 18 miljoen kiesers op die rol. Die kruks van die saak is of die OVK nou moet teruggaan en soek na adresse vir hierdie 18 miljoen kiesers.” Hoofregter Mogoeng Mogoeng het Trengrove gevra wat sou gebeur het as hierdie statutêre verpligting nie in 2003 ingestel is nie. “Ek vra omdat die afdeling vereis politieke partye moet toegang hê tot die kiesersrol met adresse. Wat as dit nie toe die geval was nie? Wat sou die geval dan nou wees?” het Mogoeng gevra. Trengrove het geantwoord die OVK het oor die algemeen sy verpligting nagekom, al was dit nie voorheen die reël nie. “Daar is geen wetlike verpligting op die OVK om adresse op rekord te hou of terug te gaan en adresse van 18 miljoen kiesers op te dateer nie,” het hy gesê. “Die blote feit dat daar name op die rol is sonder adresse, impliseer nie dat die registrasie onregmatig was nie.” Die saak wat tans aangehoor word, is deur ses onafhanklike partye voor die verkiesingshof gebring nadat hulle gekla het die OVK kon nie ŉ kiesersrol met volledige adresse verskaf in aanloop tot die Tlokwe-tussenverkiesings nie. Die onafhanklike kandidate hou vol die OVK het versuim om aan ŉ uitspraak van die konstitusionele hof in November 2015 te voldoen waarin die uitslae van die Tlokwe-tussenverkiesings in 2013 ter syde gestel is. Die kommissie voer egter aan dat, indien die verkiesingshof se uitspraak nie ter syde gestel word nie, die OVK 12 miljoen kiesers van die kiesersrol sal moet verwyder omdat formele adresse nie tans vir hulle beskikbaar is nie. Die OVK vra die hof om ŉ regverdige en billike oplossing te gee wat die instansie vryspreek van die verpligting om adresse vir alle geregistreerde kiesers te kry voor vanjaar se munisipale verkiesing en die nasionale en provinsiale verkiesings in 2019. Die respondente in die saak is die ANC, die departement van samewerkende regering (Cogta), die DA, die IVP en die Nasionale Huis van Tradisionele Leiers (NHTL). Die ANC, Cogta en NHTL ondersteun die OVK, terwyl die DA en die IVP die aansoek teenstaan.